CELEX: 
Language: fi
Date: 2017-04-20 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetusten (EU) N:o 1307/2013 ja (EU) N:o 1308/2013 täydentämisestä komissiolle tiedoksiannettavien tietojen ja asiakirjojen osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Jäsenvaltiot antavat komissiolle tiedoksi eräitä tietoja suoria tukia koskevan asetuksen (EU) N:o 1307/2013 ja yhteisiä markkinajärjestelyjä (YMJ) koskevan asetuksen (EU) N:o 1308/2013 mukaista järjestelmän ja markkinoiden hallinnointia varten. 
            
            
               Komission asetus (EY) N:o 792/2009, jossa säädetään siitä, miten jäsenvaltioiden olisi tehtävä ilmoitukset ISAMM-järjestelmällä (tietojärjestelmä maatalousmarkkinoiden hallintoon ja seurantaan), on tarpeen kumota ja korvata säännöillä, jotka on saatettu yhdenmukaisiksi Lissabonin sopimuksen sekä asianomaiseen perussäädökseen sisältyvien delegoituja ja täytäntöönpanosäädöksiä koskevien valtuutusten kanssa. 
            
            
               Koska tavoitteena on myös vähentää oikeudellisten säädösten lukumäärää ja parantaa johdonmukaisuutta, nykyiset markkinatietojen tiedoksiantamista koskevat erilliset säännökset kootaan etenkin hintojen ja tuotannon osalta yhteen delegoituun asetukseen ja yhteen täytäntöönpanoasetukseen. Jotta voitaisiin noudattaa vaatimusta, joka koskee eräitä Maailman kauppajärjestölle annettavia tiedoksiantoja erityisesti kotimaisen tuen ja vientikilpailun osalta, tässä yhteydessä säädetään myös, että jäsenvaltioiden on ilmoitettava tällaiset tiedot komissiolle ISAMM-järjestelmällä.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio keskusteli delegoidun asetuksen luonnoksesta ISAMM-tietojärjestelmän osalta jäsenvaltioiden YMJ-asiantuntijaryhmän kokouksissa kesäkuusta 2015 alkaen nimeämien asiantuntijoiden kanssa ja otti huomioon näissä kuulemisissa esitetyt mielipiteet ja kannanotot. 
            
            
               Jäsenvaltioiden asiantuntijoiden kanssa käytiin helmi-heinäkuussa 2016 laajat keskustelut hintaa/tuotantoa koskevista säännöksistä ja WTO-tiedoksiannoista. Tällöin käytettiin YMJ-työryhmän kehittämää avointa työskentelymenetelmää, jolla koordinoidaan nykyisten YMJ-asetusten yhdenmukaisiksi saattamista.
            
            
               Euroopan parlamentin asiantuntijoille annettiin tieto kaikista näistä keskusteluista, ja heidät kutsuttiin kaikkiin kokouksiin. Lisäksi delegoidun asetuksen luonnokseen sovellettiin palautemekanismia.
            
            
               Delegoidun asetuksen luonnoksesta kerättiin verkossa palautetta neljän viikon ajan (21.12.2016 – 18.1.2017), eikä tänä aikana saatu yhtään vastausta.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Uusiin delegoituun ja täytäntöönpanoasetukseen sisällytetään komission asetuksen (EU) N:o 792/2009 pääasialliset säännökset, jotka koskevat järjestelmävaatimuksia, järjestelmän käyttöoikeuksia, järjestelmän eheyttä ja henkilötietojen suojaa. Niitä sovelletaan suoria tukia koskevan asetuksen ja yhteisiä markkinajärjestelyjä koskevan asetuksen mukaisiin ilmoitusvelvollisuuksiin.
            
            
               Uuteen delegoituun asetukseen ja uuteen täytäntöönpanoasetukseen sisällytetään uusia säännöksiä, joissa vaaditaan nimenomaisesti, että ilmoitukset on tehtävä komission jäsenvaltioiden saataville asettamalla tietojärjestelmällä. Delegoidussa asetuksessa säädetään, että komission ainoana yhteyspisteenä ilmoitusten ja järjestelmän käytön osalta toimii kussakin jäsenvaltiossa kyseisen jäsenvaltion nimeämä yhteyselin. Siinä myös täsmennetään YMJ-asetuksen 223 artiklan 2 kohdan a alakohdan mukaisesti ilmoitettavien tietojen tyyppi ja luonne.
            
            
               Delegoidulla asetuksella kumotaan tiedoksiantoja koskeva komission asetus (EU) N:o 792/2009.
            
            
               KOMISSION DELEGOITU ASETUS (EU) …/…,
            
            
               annettu 20.4.2017,
            
            
               Euroopan parlamentin ja neuvoston asetusten (EU) N:o 1307/2013 ja (EU) N:o 1308/2013 täydentämisestä komissiolle tiedoksiannettavien tietojen ja asiakirjojen osalta
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
         
         
            
               ottaa huomioon yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1307/2013
                  1
                ja erityisesti sen 67 artiklan 2 kohdan,
            
            
               ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013
                  2
                ja erityisesti sen 223 artiklan 2 kohdan,
            
            
               sekä katsoo seuraavaa:
            
            
               (1)Asetuksella (EU) N:o 1307/2013 on kumottu ja korvattu neuvoston asetus (EY) N:o 73/2009
                  3
               , ja asetuksella (EU) N:o 1308/2013 on kumottu ja korvattu neuvoston asetus (EY) N:o 1234/2007
                  4
               . Asetuksilla (EU) N:o 1307/2013 ja (EU) N:o 1308/2013 sekä niiden perusteella hyväksytyillä säädöksillä vahvistetaan lukuisia jäsenvaltioiden velvollisuuksia, jotka koskevat tietojen ja asiakirjojen tiedoksiantamista komissiolle. Kyseisillä asetuksilla myös siirretään komissiolle valta antaa asiaa koskevia delegoituja säädöksiä ja täytäntöönpanosäädöksiä. On tarpeen hyväksyä tällaisilla säädöksillä eräitä sääntöjä, jotta tietojen ja asiakirjojen tiedoksiantaminen komissiolle tapahtuisi sujuvasti. Kyseisillä säännöillä olisi korvattava komission asetuksessa (EY) N:o 792/2009
                  5
                vahvistetut säännöt, jotka olisi näin ollen kumottava.
            
            
               (2)Komissio keskittyy parhaillaan sellaisten tietokonejärjestelmien kehittämiseen, joilla se pystyy hallinnoimaan asiakirjoja ja menettelyjä sähköisesti omissa sisäisissä menettelyissään sekä tehdessään yhteistyötä yhteisen maatalouspolitiikan toteuttamisesta vastaavien jäsenvaltioiden viranomaisten kanssa. Myös jäsenvaltiot ovat kehittäneet kansallisella tasolla tietojärjestelmiä, joilla on tarkoitus varmistaa yhteisen maatalouspolitiikan jaettu hallinnointi.
            
            
               (3)Näin ollen oikeudellisessa kehyksessä olisi vahvistettava yhteiset säännöt tietojärjestelmille, jotka on perustettu sitä varten, että jäsenvaltiot antavat komissiolle tiedoksi tietoja ja asiakirjoja.
            
            
               (4)Olisi myös vahvistettava asetusten (EU) N:o 1307/2013 ja (EU) N:o 1308/2013 nojalla ilmoitettavien tietojen luonne ja tyyppi.
            
            
               (5)Jos markkinoiden kehityksen vuoksi on tarpeen saada enemmän markkinatietoja kuin tässä asetuksessa ja siihen liittyvässä täytäntöönpanoasetuksessa säädetään, komission olisi voitava pyytää tällaisia tietoja tietyn rajoitetun ajan.
            
            
               (6)Ilmoitusjärjestelmän moitteettoman toiminnan varmistamiseksi henkilöt, joilla on valtuudet tehdä ilmoituksia, olisi aina tunnistettava perustetuissa tietojärjestelmissä. Tunnistusprosessin olisi oltava jäsenvaltion nimeämän yhteyselimen vastuulla. Lisäksi olisi säädettävä komission perustamien tietojärjestelmien käyttöoikeuksien myöntämisedellytyksistä,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Soveltamisala
            
            
               1.Tässä asetuksessa vahvistetaan säännöt, joilla täydennetään asetuksia (EU) N:o 1307/2013 ja (EU) N:o 1308/2013 ilmoitettavien tietojen luonteen ja tyypin sekä sellaisten tietojen tai tietojärjestelmien käyttöoikeuksien osalta, jotka on asetettu saataville kyseisissä asetuksissa ja niiden perusteella hyväksytyissä säädöksissä vahvistettujen ilmoitusvelvollisuuksien noudattamiseksi.
            
            
               2.Tässä asetuksessa vahvistetut ilmoitusvelvollisuudet kattavat asetuksen (EU) N:o 1308/2013 1 artiklan 2 kohdassa luetellut alat.
            
            
               2 artikla
            
            
               Ilmoitettavien tietojen luonne ja tyyppi
            
            
               1.Ilmoitusvelvollisuuden on katettava kaikki tiedot, jotka vaaditaan asetuksen (EU) N:o 1307/2013 67 artiklassa ja asetuksen (EU) N:o 1308/2013 223 artiklassa kyseisiä tarkoituksia varten tai kyseisten asetusten perusteella vahvistettujen säädösten soveltamiseksi taikka SEUT-sopimuksen mukaisesti tehtyjen kansainvälisten sopimusten noudattamiseksi. 
            
            
               2.Ilmoitusvelvollisuuden on katettava lähinnä luvuista muodostuvat määrälliset tiedot ja lähinnä teksteistä ja raporteista muodostuvat laadulliset tiedot.
            
            
               3 artikla
            
            
               Maatalousmarkkinoiden hallinnointia koskevat lisätiedot
            
         
         
            
               1.Jos markkinoiden kehityksen vuoksi tarvitaan kiireellisesti komission täytäntöönpanoasetuksen (EU) N:o 2017/xxx
                  6
                II luvun soveltamisalaan kuuluvia lisätietoja, komissio voi pyytää jäsenvaltioilta tällaisia lisätietoja ja asettaa saataville tarvittavat lomakkeet niistä raportoimiseksi. 
            
            
               2.Edellä 1 kohdan mukainen pyyntö on voimassa enintään 12 kuukautta sen esittämispäivästä. 
            
            
               4 artikla
            
            
               Yhteyselin ja sen velvollisuudet
            
            
               1.Jäsenvaltion on nimettävä yksi yhteyselin ja toimitettava komissiolle kaikki sen yhteystiedot.
            
            
               2.Yhteyselin vastaa seuraavista tietojärjestelmään liittyvistä tehtävistä:
            
            
               a)käyttöoikeuksien myöntäminen; 
            
            
               b)käyttöoikeuden saaneiden käyttäjien henkilöllisyyden varmentaminen;
            
            
               c)tietojärjestelmän käyttöoikeuden saaneiden käyttäjien tiedoksiantaminen komissiolle.
            
            
               3.Komissio aktivoi käyttöoikeudet yhteyselimeltä 2 kohdan c alakohdan mukaisesti vastaanottamiensa tiedoksiantojen perusteella. 
            
            
               5 artikla
            
            
               Kumoaminen
            
            
               Kumotaan asetus (EY) N:o 792/2009. 
            
            
               Viittauksia asetukseen (EY) N:o 792/2009 on pidettävä viittauksina tähän delegoituun asetukseen ja täytäntöönpanoasetukseen (EU) N:o 2017/xxx.
            
            
               6 artikla
            
            
               Voimaantulo
            
            
               Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 20.4.2017.
            
            
               
                     Komission puolesta
               
            
         
         
            
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  EUVL L 347, 20.12.2013, s. 608.
               
               
                  
                     (2)
                  EUVL L 347, 20.12.2013, s. 671. 
               
               
                  
                     (3)
                  Neuvoston asetus (EY) N:o 73/2009, annettu 19 päivänä tammikuuta 2009, yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (EY) N:o 1290/2005, (EY) N:o 247/2006, (EY) N:o 378/2007 muuttamisesta ja asetuksen (EY) N:o 1782/2003 kumoamisesta (EUVL L 30, 31.1.2009, s. 16).
               
               
                  
                     (4)
                  Neuvoston asetus (EY) N:o 1234/2007, annettu 22 päivänä lokakuuta 2007, maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) (EUVL L 299, 16.11.2007, s. 1.)
               
               
                  
                     (5)
                  Komission asetus (EY) N:o 792/2009, annettu 31 päivänä elokuuta 2009, yhteisen markkinajärjestelyn, suorien tukien järjestelmän, maataloustuotteiden menekinedistämisen ja syrjäisimpiin alueisiin ja Egeanmeren pieniin saariin sovellettavien järjestelyjen täytäntöönpanemiseksi jäsenvaltioiden komissiolle toimittamien tietojen ja asiakirjojen tiedoksiantamista koskevista yksityiskohtaisista säännöistä (EUVL L 228, 1.9.2009, s. 3).
               
               
                  
                     (6)
                  Komission täytäntöönpanoasetus (EU) .../..., annettu ..., Euroopan parlamentin ja neuvoston asetusten (EU) N:o 1307/2013 ja (EU) No 1308/2013 soveltamista koskevista yksityiskohtaisista säännöistä komissiolle toimittavien tietojen ja asiakirjojen tiedoksiantamisen osalta sekä useiden komission asetusten muuttamisesta ja kumoamisesta (EUVL L ...).